Diari Oficial de la Generalitat Valenciana


Sumari del DOGV 3961, del 16-03-2001 (2001/2343)

ACORD de 13 de març 2001, del Govern Valencià, pel qual es deixen sense efecte els acords de 20 de juny de 1988 y 17 de setembre de 1990, del Govern Valencià, d'adscripció a l'empresa pública Seguretat i Promoció Industrial Valenciana, SA, dels serveis de d'inspecció periòdica d'aparells elevadors i d'instal·lacions elèctriques als locals de pública concurrència, al territori de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3961

Data del DOGV
:   16-03-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/2343


Data del document
:   13-03-2001

Organisme emissor
:   Conselleria d'Indústria i Comerç

Tipus de document
:   Acord

Anàlisi jurídica

 Descriptors 

:   * norma de seguretat
    * empresa pública
    * ascensor
    * norma tècnica
    * material d'elevació

ACORD de 13 de març 2001, del Govern Valencià, pel qual es deixen sense efecte els acords de 20 de juny de 1988 y 17 de setembre de 1990, del Govern Valencià, d'adscripció a l'empresa pública Seguretat i Promoció Industrial Valenciana, SA, dels serveis de d'inspecció periòdica d'aparells elevadors i d'instal·lacions elèctriques als locals de pública concurrència, al territori de la Comunitat Valenciana. [2001/2343]
  
El Govern Valencià, en la reunió del dia 13 de març de 2001, adoptà l'acord següent:
  
L'article 19.2 del Reglament d'Aparells d'Elevació i Manutenció d'aquests, aprovat pel Reial Decret 2291/1985, de 8 de novembre, declarat en vigor pel Reial Decret 1314/1997, d'1 d'agost, sobre disposicions d'aplicació de la Directiva del Parlament Europeu i del Consell 95/16/CE, estableix que les inspeccions periòdiques les portarà a efecte l'òrgan territorial competent de l'administració pública o, si així ho estableix aquest, una entitat col·laboradora facultada per a l'aplicació del reglament.
  
Mitjançant l'acord de 20 de juny de 1988, del Govern Valencià, es van adscriure a l'empresa pública Seguretat i Promoció Industrial Valenciana, SA, els serveis d'inspecció periòdica d'aparells elevadors al territori de la Comunitat Valenciana.
  
Per la seua banda, l'Ordre de 31 de gener de 1990, de la Conselleria d'Indústria i Comerç, modificada per l'Ordre de 13 de maig de 1991, va establir el règim de manteniment i inspecció periòdica d'instal·lacions elèctriques en locals de pública concurrència.
  
Per mitjà de l'acord de 17 de setembre de 1990, del Govern Valencià, es van adscriure també a l'empresa pública Seguretat i Promoció Industrial Valenciana, SA, els serveis d'inspecció periòdica de les instal·lacions elèctriques als locals de pública concurrència al territori de la Comunitat Valenciana.
  
La Llei 21/1992, de 16 de juliol, d'Indústria, adapta la regulació de l'activitat industrial a Espanya a la derivada de la nostra incorporació a la Comunitat Europea i la constitució del mercat interior, tot establint un nou marc normatiu en el qual es fa fonamental compatibilitzar els instruments de la política industrial amb els de la lliure competència i circulació de mercaderies.
  
Així, l'article 13 de l'esmentada Llei estableix que: ?el compliment de les exigències reglamentàries en matèria de seguretat industrial, sense perjudici del control per part de l'administració pública a què fa referència l'article següent, serà provat per algun dels següents mitjans, d'acord amb el que establisquen els reglaments que resulten aplicables:
  
a) Declaració del titular de les instal·lacions i, si és el cas, del fabricant, el seu representant, distribuïdor o importador del producte.
  
b) Certificat o acta d'organisme de control, instal·lador o conservador autoritzats o tècnic facultatiu competent.
  
c) Qualsevol altre mitjà de comprovació previst en el dret comunitari i que no estiga inclòs en els apartats anteriors.-
  
D'acord amb el que s'ha establit en l'article 41 del Reial Decret 2200/1995, de 28 de desembre, pel qual s'aprova el Reglament de la infraestructura per a la qualitat i la seguretat Industrial, els organismes de control són entitats públiques o privades amb personalitat jurídica que es constitueixen amb la finalitat de verificar el compliment de caràcter obligatori de les condicions de seguretat de productes i instal·lacions industrials, establides en els reglaments de seguretat, mitjançant activitats de certificació, assaig, inspecció o auditoria, l'actuació a la Comunitat Valenciana dels quals és objecte de regulació complementària mitjançant decret del Govern Valencià.
  
Per tot això, es considera més d'acord amb el nou marc normatiu que deriva de la Llei d'Indústria, deixar sense efecte l'adscripció dels serveis d'inspecció periòdica d'aparells elevadors i de locals de pública concurrència a l'empresa pública Seguretat i Promoció Industrial Valenciana, SA (SEPIVA), i es dóna entrada als organismes de control per a la realització de les inspeccions periòdiques en aquests àmbits dins de la Comunitat Valenciana.
  
En virtut d'això, a proposta del conseller d'Indústria i Comerç, el Govern Valencià
  
ACORDA
  
Primer
  
Deixar sense efecte, a partir de l'1 de juny de 2001, els acords de 20 de juny de 1988 i de 17 de setembre de 1990, del Govern Valencià, pels quals es van adscriure a l'empresa pública Seguretat i Promoció Industrial Valenciana, SA, els serveis d'inspecció periòdica d'aparells elevadors i d'instal·lacions elèctriques als locals de pública concurrència, al territori de la Comunitat Valenciana.
  
Segon
  
Facultar el conseller d'Indústria i Comerç perquè porte a cap totes les actuacions que siguen necessàries com a conseqüència del present acord.
  
Tercer
  
Publicar el present acord en el Diari Oficial de la Generalitat Valenciana.
  
València, 13 de març de 2001
  
El conseller secretari del Govern Valencià,